钦定古今图书集成/历象汇编/岁功典/第049卷 > 《淮南子》 > 时则训
## 钦定古今图书集成/历象汇编/岁功典/第049卷 > 《淮南子》 > 时则训

“仲夏之月，招摇指午，昏亢中，旦危中。其位南方，其日
丙丁，其虫羽，其音征，律中蕤宾，其数七，其味苦，其臭
焦，其祀灶，祭先肺，小暑至螳螂生，鵙始鸣，反舌无声。”
天子衣亦衣，乘赤驑，服赤玉，载赤旗，食菽与鸡，服八
风水，爨柘燧火。南宫御女赤色，衣赤釆。吹竽笙，其兵
戟，其畜鸡。朝于明堂太庙，命乐师修鼗鼙琴瑟管箫，
调竽箎，饰钟磬，执干戚戈羽。命有司为民祈祀山川。
百源大雩，帝用盛乐。天子以雏尝黍，羞以含桃，先荐
寝庙。禁民无刈蓝以染，毋烧灰，毋暴布，门闾无闭，关
市无索，挺重囚，益其食，存鳏寡，振死事，游牝别其群，
执腾驹班马。政日长至，阴阳争，死生分。君子斋戒，慎
身无躁，节声色，薄滋味，百官静，事无刑，以定晏阴之
所成。鹿角解，蝉始鸣。半夏生，木菫荣。禁民无发火，可
以居高明，远眺望，登丘陵，处台榭。仲夏行冬令，则雹
霰伤谷，道路不通，暴兵至。行春令，则五谷不熟，百螣
时起，其国乃饥。行秋令，则草木零落，果实早成，民殃
于疫。五月官相其树榆。